Komisijos direktyva 93/79/EEB
1993 m. rugsėjo 21 d.
nustatanti papildomas įgyvendinimo nuostatas dėl vaisinių augalų dauginamosios medžiagos ir vaisinių augalų sąrašų, kuriuos turi tiekėjai pagal Tarybos direktyvą 92/34/EEB
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1992 m. balandžio 28 d. Tarybos direktyvą 92/34/EEB dėl prekybos vaisinių augalų dauginamąja medžiaga ir vaisiams auginti skirtais vaisiniais augalais [1] su pakeitimais, padarytais Komisijos sprendimu 93/401/EEB [2], ypač į jos 9 straipsnio 6 dalį,
kadangi veislių aprašymo sistema jau taikoma tarptautiniu mastu; kadangi Tarptautinė naujų augalų veislių apsaugos sąjunga (UPOV) sukūrė tokią schemą;
kadangi reikėtų, kad Bendrijos sistema būtų grindžiama tarptautine patirtimi;
kadangi tiekėjams, kurie užsiima tik vaisinių augalų dauginamosios medžiagos ir vaisinių augalų pateikimu į rinką, reikėtų taikyti ne tokius apsunkinančius reikalavimus;
kadangi šioje direktyvoje numatytos priemonės atitinka Vaisinių augalų genčių ir rūšių dauginamosios medžiagos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Šia direktyva nustatomos papildomos įgyvendinimo nuostatos dėl vaisinių augalų dauginamosios medžiagos ir vaisinių augalų sąrašų, kuriuos turi tiekėjai pagal Direktyvos 92/34/EEB 9 straipsnio 2 dalies ii punktą.
2 straipsnis
1. Sąrašuose, kuriuos turi tiekėjai, pateikiama tokia informacija:
i) veislės pavadinimas kartu su jo plačiai vartojamais sinonimais, kur tikslinga;
ii) nuorodos apie veislės palaikymą ir taikytą dauginimo sistemą;
iii) veislės apibūdinimas remiantis bent jau požymiais ir jų raiškos formomis, kaip nurodyta priede;
iv) jeigu galima, nuorodos apie tai, kaip veislė skiriasi nuo kitų labiausiai į ją panašių veislių.
2. 1 dalies ii ir iv punktai netaikomi tiekėjams, kurie užsiima tik vaisinių augalų dauginamosios medžiagos ir vaisinių augalų pateikimu į rinką.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip 1994 m. birželio 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų vidaus teisės aktų pagrindinių nuostatų tekstus.
4 straipsnis
Ši direktyva skirta valstybėms narėms.
Priimta Briuselyje, 1993 m. rugsėjo 21 d.